Diari Oficial de la Generalitat Valenciana


Sumari del DOGV 3655, del 29-12-1999 (1999/10332)

ORDRE de 22 de desembre de 1999, de la Conselleria d'Indústria i Comerç, sobre concessió d'ajudes en matèria de recuperació del medi ambient afectat per activitats mineres.
----------------------------------------------------------------------------------------------------------------------------------------------------------------------------

### Dades del document

Número de DOGV
:   3655

Data del DOGV
:   29-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10819


Data del document
:   22-12-1999

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * explotació minera
    * suport econòmic
    * protecció del medi ambient

ORDRE de 22 de desembre de 1999, de la Conselleria d'Indústria i Comerç, sobre concessió d'ajudes en matèria de recuperació del medi ambient afectat per activitats mineres. [1999/10605]
  
Les activitats mineres ocasionen en l'entorn una sèrie d'impactes ambientals, de caràcter residual, que en algunes ocasions arriben a ser importants. Aquests impactes afecten part dels elements del medi natural en l'entorn del seu emplaçament, per la qual cosa la societat en els últims anys té una especial sensibilització davant d'aquesta situació.
  
A la Comunitat Valenciana la situació es troba influenciada per ser una regió on predomina fonamentalment l'activitat minera relacionada amb les roques industrials i ornamentals, amb gran tradició per tant en l'art de tallar pedra d'aquelles roques, argiles, caolins, etc. i on a més a més s'han realitzat nombroses obres públiques que han necessitat ingents quantitats d'àrids per a construcció, obtinguts d'explotacions mineres a cel obert, pedreres, en la ubicació de les quals ha primat bàsicament la proximitat de l'obra. Tot això ha donat lloc a una elevada quantitat de buits miners, i també a l'existència de certs enderrocs, basses i dics miners, de gran varietat de formes i volums que afecten en major o menor mesura la qualitat paisatgística i mediambiental.
  
Les activitats mineres d'aprofitament de recursos minerals a cel obert que van ser realitzades amb anterioritat a l'entrada en vigor del Reial Decret 2.994/1982, de 15 d'octubre, que obliga a la restauració dels terrenys afectats per aquella activitat minera, no estan subjectes ni a aquesta normativa ni a les més recents lleis de medi ambient, tant de l'Estat com de la Comunitat Valenciana. Per això la restauració, recuperació i millora del territori on s'ubiquen els buits i altres estructures mineres creats al terme de l'operació d'aprofitament miner, en mancar d'una persona o entitat que se'n responsabilitze, els ha de prendre en consideració l'administració.
  
La Comunitat Valenciana, d'acord amb allò que s'ha previst en l'Estatut d'Autonomia, té atribuïdes competències en matèria de règim miner. Tot exercint aquestes competències es procedeix a establir un règim d'ajudes que tendisca a aconseguir la millora i recuperació del medi ambient afectat per activitats mineres a la Comunitat Valenciana.
  
El Govern Valencià, conscient de la necessitat de conciliar l'existència i el desenvolupament racional de l'activitat econòmica amb el dret social de gaudir d'un medi ambient adequat, i també de la realitat dels canvis produïts en la societat que afecten a aqueixa activitat de manera substancial, considera oportú convocar ajudes que permeten procedir a esmenar les alteracions ambientals causades al llarg del temps per aquells aprofitaments i estructures mineres.
  
Finalment s'assenyala que les ajudes que es concedisquen d'acord amb allò que s'ha previst en la present ordre ho seran en el marc de la Comunicació de la Comissió 96/C 68/06 (DOCE C 68.6 de març de 1996).
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
CAPÍTOL I
  
Règim d'ajudes
  
Article 1. Objecte i àmbit
  
1. L'objecte de la present ordre és establir el règim de concessió d'ajudes en matèria de millora i recuperació del medi ambient afectat per antigues activitats i estructures mineres, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que a aquest efecte establisca la Llei de Pressupostos de la Generalitat Valenciana per a l'exercici 2000.
  
2. El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
1. Les ajudes podran anar destinades a les actuacions següents:
  
Realització de plans de restauració o de recuperació i millora del medi ambient, i també d'altres projectes o actuacions dirigits a corregir l'impacte ambiental en zones afectades per les activitats mineres i estructures mineres que s'assenyalen l'explotació, el depòsit o vessament de les quals s'haguera realitzat totalment o parcialment amb anterioritat a l'entrada en vigor del Reial Decret 2.994/1982, de 15 d'octubre, sobre restauració de l'espai natural afectat per activitats mineres (BOE núm. 274, de 15 de novembre de 1982):
  
- Antics aprofitaments miners i altres buits miners, i també antigues basses, preses de residus miners i enderrocs miners que es troben en qualsevol de les següents situacions: inactius, abandonats, caducats o en procés de caducitat iniciat, en el moment de la publicació d'aquesta convocatòria.
  
2. Les subvencions concedides podran arribar a una quantia màxima de fins al 100 per cent del cost total de les activitats que s'han de realitzar exclusivament als terrenys afectats per les indicades activitats o estructures mineres fins a l'entrada en vigor del mencionat Reial Decret 2.994/1982, de 15 d'octubre, sobre restauració, sense que en cap cas l'import màxim de la subvenció atorgada puga superar la quantitat de nou milions de pessetes, de conformitat amb els següents criteris:
  
a) Per a les empreses o agrupacions d'empreses definides en l'apartat a) del següent article 3, la subvenció màxima possible serà de fins al 30 per cent del cost total subvencionable del projecte.
  
b) Per a les entitats locals indicades en l'apartat b) de l'article 3, segons el següent barem de població:
  
- Inferior a 5.000 habitants, fins al 100 per cent del cost total subvencionable.
  
- Compreses entre 5.000 i 20.000 habitants, en escala descendent, entre el 80 per cent i el 40 per cent de la quantia subvencionable.
  
- Superior a 20.000 habitants, fins a un 30 per cent de l'import total del projecte.
  
3. Les ajudes que s'estableixen en la present ordre tindran la consideració de subvencions a fons perdut.
  
4. L'import de les presents ajudes no podrà fer que l'import total de les ajudes de minimis que reba l'empresa durant un període de tres anys siga superior al límit de 100.000 euros.
  
Article 3. Beneficiaris de les ajudes
  
Podran ser beneficiaris de les ajudes:
  
a) Les empreses o agrupacions d'empreses que desenvolupen activitats mineres d'aprofitament de matèries primeres minerals dins del territori de la Comunitat Autònoma Valenciana.
  
b) Les entitats locals de la Comunitat Autònoma Valenciana.
  
CAPÍTOL II
  
Procediment
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General d'Indústria i Energia i es presentaran en l'imprés normalitzat, als registres dels corresponents serveis territorials d'Indústria i Energia, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'idiquen:
  
a) Documentació acreditativa i identificadora del sol·licitant i del seu representant legal, si és el cas.
  
b) Si és el cas, documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins a la data d'acabament del termini de presentació de sol·licituds.
  
c) Dades de domiciliació bancària segons model facilitat a aquest efecte (fitxa de manteniment de tercers), llevat que s'hagen presentat amb anterioritat davant de la Conselleria d'Indústria i Comerç i no hagen experimentat variació.
  
d) Memòria duplicada de l'actuació per a la qual se sol·licita l'ajuda, que incloga els objectius que es persegueixen, la descripció del projecte i la seua repercussió en relació amb la recuperació i millora del medi ambient, amb indicació del pla, les fases i els terminis de realització i d'acabament que necessàriament serà dins de l'exercici 2000. Es farà constar la titularitat dels terrenys objecte de la inversió, amb indicació del lloc concret on s'efectuarà aquella actuació dins del terme municipal. Igualment s'adjuntaran els corresponents plans i perfils a escala convenient.
  
e) Pressupost total desglossat de la inversió, que especificarà, entre altres, els següents aspectes:
  
- Quantia global de la inversió necessària.
  
- Quantia de l'ajuda que se sol·licita.
  
f) Declaració responsable, si és procedent, de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació d'import, organisme, data de concessió i règim d'ajudes en què s'empara; o si és el cas declaració de no haver-ne rebuda cap.
  
g) Acreditació de la titularitat dels terrenys i autorització documental del titular dels dits terrenys per a l'execució programada.
  
h) Còpia del pla de classificació urbanística de la zona segons el planejament vigent.
  
i) Certificat de l'acord del ple o del corresponent òrgan de govern de l'entitat local en el qual s'indique la voluntat d'acollir-se a la present ordre de subvencions, si és el cas.
  
j) Si és procedent, autorització del titular del dret miner per a l'execució del projecte, i també renúncia definitiva d'aquest a la realització de qualsevol activitat minera en l'àrea afectada per la subvenció sol·licitada.
  
k) Certificat del padró del municipi o municipis sol·licitants a la data de petició d'ajuda, si és el cas.
  
3. Les sol·licituds es presentaran amb anterioritat a la realització del projecte.
  
4. Els sol·licitants podran executar els projectes a partir de l'1 de gener del 2000, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà el comprés entre l'endemà de la publicació de la present ordre en el Diari Oficial de la Generalitat Valenciana i el 15 de març del 2000.
  
6. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
Article 5. Criteris d'avaluació de les sol·licituds
  
Per a la concessió de les ajudes es valorarà especialment:
  
a) El grau d'adequació dels projectes o actuacions a l'objectiu d'aquestes ajudes, millora i recuperació del medi ambient afectat per antigues activitats i estructures mineres.
  
b) La naturalesa i l'interés del projecte d'acord amb allò que s'ha especificat en l'article 2 anterior.
  
c) La incidència sobre zones amb major ubicació d'activitats o estructures mineres.
  
d) El major valor ambiental de l'àrea afectada per l'activitat minera.
  
e) La major aportació de l'empresa, agrupació o entitat sol·licitant.
  
f) L'interés social del projecte.
  
g) La creació de fonts de riquesa alternativa.
  
h) La menor capacitat economicofinancera de l'entitat local.
  
i) La major incidència sobre explotacions o estructures mineres caducades, abandonades.
  
j) El major impacte ambiental del buit o l'estructura minera.
  
k) La proximitat a nuclis de població o vies de comunicació.
  
Article 6. Estudi i avaluació de les sol·licituds
  
1. Per a l'estudi i l'avaluació de les sol·licituds presentades i l'elaboració de les corresponents propostes de concessió o denegació de les subvencions i, si és el cas, determinació de la quantia de l'ajuda, i també definició de condicions i obligacions específiques, es crea una Comissió d'Avaluació, presidida pel director general d'Indústria i Energia i el vicepresident de la qual serà el cap de l'Àrea d'Indústria i Energia. Seran vocals els tres directors territorials d'Indústria i Comerç i el cap del Servei de Mines que, a més a més, actuarà com a secretari d'aquesta.
  
2. L'avaluació s'efectuarà atenent els criteris de prioritat definits en l'article 5.
  
3. El règim jurídic de la comissió és l'establit en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. Si és el cas, la comissió podrà sol·licitar informe a les conselleries de Medi Ambient o Agricultura respecte de qualsevol dels projectes plantejats. El termini d'evacuació d'aquest i els seus efectes en el procediment seran els establits en l'article 83 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 7. Resolució de la concessió d'ajudes
  
1. Els serveis territorials d'Indústria i Energia trametran els expedients amb el seu informe a la Direcció General d'Indústria i Energia després de comprovar la documentació aportada pels sol·licitants i esmenar les deficiències observades, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La Direcció General d'Indústria i Energia podrà demanar al sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
3. Rebuts els expedients de sol·licitud d'ajudes i els corresponents informes, les sol·licituds seran estudiades i valorades per la Comissió d'Avaluació definida en l'article 6 anterior.
  
4. Avaluades les sol·licituds, el conseller d'Indústria i Comerç dictarà resolució de concessió d'ajudes, a proposta de la Direcció General d'Indústria i Energia, que fixarà expressament la quantia de l'ajuda i l'import de la inversió subvencionada i incorporarà, si és el cas, les condicions tècniques, econòmiques i les obligacions addicionals que afecten al desenvolupament de l'actuació objecte de subvenció. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre serà de tres mesos, comptats des de la data de l'acabament del termini de presentació de sol·licituds. Transcorregut el dit termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
8. Una vegada aprovada la subvenció, el titular haurà de presentar en el Servei Territorial d'Indústria i Energia que li corresponga, en el termini d'un mes des de la data de notificació de la resolució de concessió de l'ajuda, el corresponent pla de restauració o projecte tècnic relatiu a l'activitat subvencionada. L'esmentat projecte se sotmetrà a informe de supervisió del personal tècnic del mateix Servei Territorial, llevat que a aquest efecte la Direcció General d'Indústria i Energia en designe expressament un altre, d'acord amb allò que s'ha disposat en l'article 46.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
9. L'execució del projecte, i també l'obtenció de les autoritzacions precises, serà responsabilitat del sol·licitant, el qual haurà de tenir completament finalitzada l'actuació i presentats els certificats i la documentació corresponents davant del Servei Territorial d'Indústria i Energia procedent, en els terminis assenyalats en la respectiva resolució de concessió d'ajuda.
  
10. Si és el cas, l'obtenció de les autoritzacions precises per a la realització de qualsevol obra, instal·lació, etc. que poguera incloure's dins del projecte objecte de subvenció anirà a càrrec i serà responsabilitat del beneficiari, i el seu procediment serà independent del relatiu a la concessió i liquidació de les ajudes corresponents.
  
Article 8. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a l'esmentada concessió i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, unes altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
1. La Direcció General d'Indústria i Energia, a través dels seus serveis territorials, o pels seus propis mitjans, realitzarà el control i seguiment dels projectes mitjançant les inspeccions que estime necessàries, i expedirà un certificat final de conformitat als objectius del projecte objecte d'ajuda, que servirà de base per a la tramitació del corresponent expedient de liquidació de la subvenció concedida.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana, en relació amb les subvencions o ajudes concedides.
  
Article 10. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, en el termini d'un mes des de l'execució del projecte o de les fases previstes, i en tot cas amb anterioritat al 15 d'octubre del 2000 i llevat que per circumstàncies concurrents es fixe un termini distint en la resolució de concessió de l'ajuda, hauran de presentar:
  
a) Documentació acreditativa de la despesa efectuada, d'acord amb la normativa vigent. Quan es tracte d'inversions realitzades per entitats locals, serà suficient a aquests efectes la presentació dels corresponents certificats de despesa, expedits pel secretari o interventor, on conste l'acord de reconeixement de l'obligació, acompanyats, si és el cas, dels respectius certificats d'obra.
  
b) Acreditació, si és el cas, del compliment de les obligacions i condicions que s'hagueren establit en la resolució de concessió de l'ajuda.
  
c) Certificat de direcció i acabament d'obra subscrit per un tècnic competent i visat, si és el cas, pel col·legi oficial corresponent, i si és procedent acta de recepció de l'obra.
  
3. No serà subvencionable:
  
- L'Impost sobre el Valor Afegit (IVA) satisfet per l'adquisició de béns i serveis, i en general qualsevol impost pagat pel beneficiari.
  
- Les despeses financeres conseqüència de la inversió.
  
- Les despeses d'adquisició de terrenys, maquinària, equips, si és el cas.
  
- Les despeses de personal propi del beneficiari.
  
Article 11. Minoració i resolució de les ajudes
  
L'alteració d'alguna de les característiques del projecte aprovat, l'incompliment de condicions i terminis establits en la resolució, la no-execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció o la falta de justificació de la realització del projecte, donarà lloc a la incoació per part de l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Disposicions addicionals
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2000.
  
Tot complint allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2000, mitjançant ordre de la Conselleria d'Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.
  
Disposicions finals
  
Primera
  
Es faculta el director general d'Indústria i Energia per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 22 de desembre de 1999
  
El conseller d'Indústria i Comerç
  
FERNANDO V. CASTELLÓ BORONAT